დიდი მიტარბის წმინდა გიორგის ეკლესია
დიდი მიტარბის წმინდა გიორგის ეკლესია — ეკლესია ბორჯომის მუნიციპალიტეტში, სოფელ დიდი მიტარბის სამხრეთ განაპირას, მდ. მიტარბულას პირზე. აგებულია X საუკუნეში. გეგმით ერთნავიანი ეკლესიაა. კედლები შიგნით და გარეთ შემოსილია სწორ რიგებად ნაწყობი, სუფთად გათლილი რუხმოღვინისფრო ქვის სხვადასხვა ზომის კვადრებით. სამხრეთის შესასვლელის თავზე დიდი გლუვი არქიტრავის ქვა დევს. მეორე, უფრო პატარა ზომის შესასვლელი ჩრდილოეთიდან აქვს. როგორც ჩანს, ამ მხარეს მინაშენი იყო. ინტერიერში კედლები დანაწევრებულია პილასტრებითა და თაღებით. საკურთხევლის ნახევარწრიული ღრმა აფსიდი ორი საფეხურით არის შემაღლებული იატაკის დონიდან. ფასადები სადაა, მორთულობის გარეშე, თუმცა მაღალოსტატურად და გეომეტრიული სიზუსტით გამოყვანილი არქიტექტურული დეტალები თავისთავად მხატვრულობას სძენს ძეგლს. 2010-იან წლებში ეკლესია თითქმის მთლიანად აღდგენილია.